**Matilde Pérez Palacio Carranza**, nada en Lima o 8 de setembro de 1913 e finada o 16 de agosto de 1992, foi unha política acciopopulista, sufraxista, deputada peruana, historiadora, docente universitaria, xeógrafa e avogada. Estudou na Pontificia Universidade Católica do Perú (PCUP) da cal posteriormente foi catedrática. Pertence á primeira xeración de mulleres parlamentarias peruanas, sendo elixida no ano 1956. Na súa traxectoría como política defendeu activamente os dereitos dos nenos, dos anciáns e das mulleres. Así mesmo, conseguiu grandes logros no ámbito do xornalismo, como o recoñecemento oficial da carreira xornalística.

Traxectoria
-----------

Filla de Enrique Pérez Palacio e Matilde Carranza Valez. Estudou no Colexio Sacros Corazóns de Belén, onde coñeceu ao que consideraría o seu mentor no terreo espiritual e máis no académico, o sacerdote Jorge Dintilhac, que lle impartiría clase durante os 2 últimos anos de colexio e máis adiante na universidade.  No ano 1933 obtivo o diploma de contadora mercantil. Graduouse de Bacharel en Filosofía, Historia e Letras no 1934 e doutorouse en Historia e Xeografía no 1936 na Pontificia Universidade Católica do Perú (PCUP). Así mesmo, obtivo o bacharel en Xurisprudencia no 1939, coa tese *A delincuencia infantil e a asistencia xurídica debida ao menor*. Tamén logrou o título de avogada no 1941 e o grao de doutora en Pedagoxía no 1942.

Fachada do Colexio Sacros Corazóns de Belén en Lima onde estudou Matilde
A súa vida laboral estivo principalmente orientada cara a docencia, a que lle outorgaba vital importancia, a súa maior preocupación foi aumentar o nivel cultural das mulleres. Foi profesora de Historia e Xeografía do Colexio de Belén no 1936 e do Colexio Nacional de Mulleres Rosa de Santa María. Ademais, alcanzou a posto de secretaria do Comité Organizador da Acción Católica da Mocidade Feminina e de directora do Instituto Feminino de Estudos Superiores entre o 1941 e o 1970. Así mesmo foi directora e fundadora da Escola de Xornalismo da Universidade Católica do Perú entre 1945 e 1972. Na mencionada universidade rexentou as cátedras de Historia do Perú, Dereito e Socioloxía.

No ano 1941, participou na III Asemblea Panamericana de Xeografía e Historia, onde defendeu unha síntese da obra realizada polo seu avó, o doutor Luís Carranza, quen foi Deputado (1868-1874) e Senador por Ayacucho (1886-1895), *Un xeógrafo peruano e proxección da súa obra.*

Do mesmo xeito acadou outros postos de gran relevancia como a vicepresidencia da Federación Internacional de Avogados, a presidencia do INABIF (Programa Integral Nacional para o Benestar Familiar), a presidencia da Unión Latinoamericana de Prensa Católica entre os anos 1959 e 1962 e integrou a representación da UNESCO no Perú. Tamén foi membro do Consello Directivo do Colexio de Periodistas do Perú.

Deputada
--------

Foi elixida deputada por Lima pola Fronte Nacional de Mocidades Democráticas (FNMD) nas primeiras eleccións peruanas que permitiron a participación feminina (1956), obtendo un total de 90 592 votos. Co partido político Acción Popular, sucesor do FNMD, foi reelixida deputada en 1963. Así mesmo, logrou ser elixida senadora nas eleccións xerais de 1962 que foron anuladas polo goberno militar polo que nunca chegou a tomar posesión do devandito cargo. Impulsou proxectos para protección de nais solteiras e nenos desamparados, promovendo reformas lexislativas consecuentemente, como por exemplo o Código de Menores (Lei N° 15215). Tamén apoiou a Lei de Recoñecemento Legal da Carreira Xornalística (Lei N° 15630) do ano 1965, xestionou a primeira Lei de Dereitos de Autor (1961) e realizou o primeiro censo de anciáns desamparados no 1981 .

Legado
------

Debido a gran labor que levou acabo polos nenos e nenas máis desfavorecidos e a súa etapa como directora do INABIF, esta institución, dependente do Ministerio da Muller e de Poboacións Vulnerables (MIMP), decidiu, no 2009, poñerlle o seu nome a un Centro de Atención Residencial (CAR) que acababan de construír. Este localízase no distrito de San Miguel en Lima e no 2019 prestaba servizos a un total de 88 rapaces con discapacidade moderada ou severa en situación de abandono e/ou risco social.

Así mesmo, o Colexio de Xornalistas do Perú, do que Matilde foi membro do Consello Directivo, en setembro do ano 2020 nomeou a un ciclo de conferencias "Matilde Pérez Palacio Carranza" na súa honra, polos loita e os logros que acadou defendendo o xornalismo.

Distincións e condecoracións
----------------------------

* PER Order of the Sun of Peru - Grand Officer BAR Grande Oficial da Orde do Sol do Perú (19 de xullo de 1985)
* Orden de las Palmas Magistrales (Peru) - ribbon bar Orde das Palmas Maxisteriais

Notas
-----

1. 1 2 3 4 5 6  "Primeras Congresistas: Matilde Pérez Palacio Carranza". *Congreso de la República*. p. 28.
2. 1 2 3 4 5 6 7 8 9  "Primeras Mujeres Parlamentarias 1956-1962". *Congreso de la República*.
3. ↑  Magally Alegre Henderson (2018). *#10cosas: Conoce a Matilde Peréz Palacio, primera abogada PUCP*. Pontificia Universidad Católica del Perú.
4. ↑  Mendoza Michilot, Thelmy María del Carmen (2015-05-18). *La comunidad política en el siglo XX y el rol del periodismo escrito en la producción de significados* (Tese Mestrado en Socioloxía). Pontificia Universidad Católica del Perú. p. 140.
5. ↑  "DIPUTADOS 1963-1968" (PDF). *Blog PUCP*.
6. ↑  "Matilde Pérez Palacio: Centenario de la primera diputada por Lima" (en Castelán). Lima, Perú. 6 de setembro de 2013. Consultado o 29 de xuño de 2021.
7. ↑  "CAR MATILDE PÉREZ PALACIO CUMPLIÓ 4 AÑOS AL SERVICIO DE LAS NIÑAS, NIÑOS Y ADOLESCENTES CON DISCAPACIDAD SEVERA". *Gobierno del Perú*. 9 de xullo de 2013.
8. ↑  "INABIF CELEBRÓ 10 AÑOS DE CREACIÓN DEL CAR MATILDE PÉREZ PALACIO". *Goberno del Perú*. 8 de xullo de 2019.
9. ↑  "Ciclo de Conferencias: "Matilde Pérez Palacio Carranza"". *Colegio de Periodistas del Perú*. Arquivado dende o orixinal o 09 de xullo de 2021. Consultado o 30 de xuño de 2021.
10. ↑  "Condecorados: Orden El Sol del Perú" (PDF). Arquivado dende o orixinal (PDF) o 09/10/2022. Consultado o 29/06/2021.

Véxase tamén
------------

### Outros artigos

* Sufraxio feminino
* Sufraxio feminino no Perú

### Ligazóns externas

* Documental sobre as Primeiras Mulleres Parlamentarias do Perú (1956-1962)
* TV Perú - Sucedeu no Perú: Sufraxio feminino 1ª parte, 2ª parte, 3ª parte e 4ª parte, en YouTube.